Vikerkaar tuleb välja jaanipäeval    Juunikuine Vikerkaar sisaldab Tiit Aleksejevi ja Lauri Sommeri proosat ning Kivisildniku poeemi heli lääts dracula vastu, fs-i ja W. H. Audeni luulet. Inglise luulegeeniuse Audeni 100. sünniaasta puhuks on tõlgitud ka ta essee «Luuletaja ja linn», mis vaeb luuletajana ausa äraelamise võimalusi moodsas maailmas. Marju Lepajõe käsitleb 17. sajandi Tartu luuleelu. Tiit Hennoste loeng võrdleb essee- ja artikližanri.    Arvustuste rubriigis vaatleb Tõnu  Õnnepalu Kaplinski romaani, Kalev Kesküla Kivisildnikku, Epp Ollino Vahur Afanasjevit ja Linda Kaljundi Pantti Saarikoskit. Reet Varblane kirjutab kunstist ja prostitutsioonist. Ajakirja pildid pärinevad «Kehaturu» näituselt.